 NA TITUS OMINDE KIZAAZAA kilizuka walevi waliojawa na hasira walipowalemea polisi wanne na kuwafungia ndani ya nyumba ya mwanamke anayehusishwa na biashara haramu ya chang’aa. Walevi waliendeleza utundu wao kwa kuwarushia polisi hao mawe na vitu vingine wakiwashutumu kwa kulenga eneo lao kila wanapotekeleza msako mkali dhidi ya pombe haramu. Kisa hicho cha kutatanisha kilitokea katika eneo la makazi duni la King’ong’o viungani mwa mji wa Eldoret katika Kaunti ya Uasin Gishu ambapo maafisa hao walikuwa wakifanya msako dhidi ya pombe haramu. Kwa kuhofia maisha yao, polisi hao walipata mwanya wa kuwapigia wenzao kituoni simu ili waje na kuwaokoa. Hatimaye kikosi cha polisi wa kupambana na ghasia (GSU) kilitumwa katika eneo hilo kuokoa maafisa hao. Kamanda wa polisi kaunti ya Uasin Gishu Benjamin Mwanthi amesema GSU walifanikiwa kuwaokoa wenzao waliokuwa wamezuiliwa kwa zaidi ya saa moja katika nyumba ya mwanamke anayehusishwa na utengenezaji na uuzaji wa pombe hiyo haramu katika eneo hilo. Akizungumza baada ya kazi ya uokoaji, Bw Mwanthi almesema kuwa maafisa wa polisi walinasa zaidi ya lita 300 za pombe haramu kutoka kwa nyumba ya mshukiwa wa kike kabla ya kumkamata. “Tunamshukuru Mungu kwamba umati huo wenye hasira haukuteketeza nyumba ambayo maafisa wetu walikuwa wamezuiliwa,” akasema Bw Mwanthi. Bw Mwanthi amesema licha ya tukio hilo, polisi hawatalegeza vita vyao dhidi ya wauzaji na pombe haramu mtaani humo. “Utengenezaji wa pombe haramu katika eneo hili umechangia pakubwa ukosefu wa usalama na umaskini kwani vijana wa kiume na wa kike wanapotea kwenye mangwe wakitumia pesa zao zote wanazopata katika ujenzi wa maeneo ya mji miongoni mwa kazi nyingine,” ameongeza Bw Mwanthi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  